Акафист
Всем Новомученикам 

и исповедникам российским
Тропарь, глас 4:

Днесь радостно ликует Церковь Русская, / прославляющи новомученики и исповедники своя: / святители и иереи, / царственные страстотерпцы, благоверныя князи и княгини, / преподобныя мужи и жены / и вся православныя христианы, / во дни гонения безбожнаго жизнь свою за веру во Христа положившия/ и кровьми истину соблюдшия. / Тех предстательством, долготерпеливе Господи, / страну нашу в Православии сохрани // до скончания века.
Кондак, глас 3:

Днесь новомученицы Российстии / в ризах белых предстоят Агнцу Божию / и со Ангелы песнь победную воспевают Богу: / благословение, и слава, и премудрость, / и хвала, и честь, и сила, и крепость // нашему Богу во веки веков. Аминь.
Величание:

Величаем вас, / святии новомученицы и исповедницы Российстии / и чтим честная страдания ваша, // яже за Христа претерпели есте.
Кондак 1
Избраннии от Бога новии страстотерпцы земли Русския,/ яко непобедимии оружницы Пребожественныя Троицы / и Отечества нашего заступницы усерднии, / в предстательствах непрестающии о нас Бога умоляти, / похвальное вам ныне и благодарственное приносим пение: / вы же, яко имущии велие к Богу дерзновение, / от всех врагов и бед свободите землю русскую, да зовем вам: / Радуйтеся, преславнии новомученицы и исповедницы Российстии, // славо, надеждо, покрове и радосте наша!

Икос 1

Ангели хранителие земли Русския, всех православных крепкое предстательство, от скорби великия в покой несказанный водворившиися, и в славе превелицей ныне радующиися, пречуднии новомученицы и исповедницы Российстии: престолу Владычню предстоите и огневидныя о помиловании церкве и рода нашего моления Богу приносите: мы же умиленное к вам возносим пение сие:
Радуйтеся, непобедимии земли Русския страдальцы; 
радуйтеся
Церкве Православныя похвало и утверждение.

Радуйтеся, твердейшии веры истинныя поборницы;
радуйтеся теплейшии Руси святыя молитвенницы.

Радуйтеся дерзновеннейшии богохульства и лжи обличителие; 
радуйтеся, сладчайшие нам в скорбех утешителие.
Радуйтеся, вернейшии святынь церковных хранителие; 
радуйтеся, краснейшие Руси святыя крины.

Радуйтеся, благоуханнейшие царствия православного цветы; 
радуйтеся, присноцветущии благочестия лузи.

Радуйтеся, прекраснейшии боголюбия сосуды; 
радуйтеся, крепчайшии православных славян защитителие.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Икос 2

Видяще, яко грядет сатанинское полчище Христовых врагов, оружием и дрекольми, Русь державную распяти и святыни Православия попрати, во всеоружие правды облекостеся, о достодивнии земли русския новострадальцы; верою же и любовию, кротостию и долготерпением Крест приясте и верно Христу последовасте, за убивающия вас молящеся, и Бога в муках восхваляюще пением: Аллилуия.
Кондак 2

Разум Божественный чистым житием стяжавше, пастыри добрии русским людем показастеся, о предивнии святителие гонимыя Церкве Православныя, духом горяще, Богу непоколебимо служаще, и жезлом святости и правды, истины и милосердия, обидимое стадо Христово от волков хищников верно храняще, и нам предстательствующе, поюще вам сице:

Радуйся, Патриарше Тихоне, великое русския земли светило; 
радуйся, Владимире, новых священнострадальцев главизно.

Радуйся, Андрониче, мужественнеший адовых слуг обличителю; 
радуйся, Гермогене, тобольская славо и заступление.

Радуйся, Вениамине, священнейший Петрограда покровителю возлюбленный; 
радуйся, Иларионе, Троицы поборниче и церкве защитниче.

Радуйся, Петре, каменю недвижимый исповедания Христа; 
радуйся, весь соборе достойнейших церкве сынов.

Радуйтеся, честнейшии русских людей световодителие; 
радуйтеся, неодолимии веры Православныя поборницы.

Радуйтеся, безбоязненнии сатане противоборницы; 
радуйтеся, столпы огненнии, нас ко спасению путеводящии.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Икос 3

Силою свыше апостолы облекий, Христос Бог и вам в муках страшных крепость дарова, и Божественнаго Духа утешением устне ваша разшири на недоуменныя враги, научая вас дерзновенно нечестие обличати, богохульную злобу отражати и Троицу Святую воспевати: Аллилуия.  

Кондак 3

Имуще богатство веры, надежды и любве, о предивнии Церкве Русския новомученицы, первородства Христоименнаго не отрекостеся за прелесть лжеименнаго рая земнаго; темже в рай истинный и вечный на колеснице кровей ваших взыдосте, отнюдуже озаряете теплыми заступленьми поющия вам умиленно:

Радуйтеся, Церкве Русския зареносное удобрение; 
радуйтеся, винограда Христова вернии богоделателие.
Радуйтеся, древним мучеником купнонравнии; 
радуйтеся, Руси Святыя новыя венечницы.

Радуйтеся, всея вселенныя богокраснии светильницы; 
радуйтеся, Православныя Церкве светозарный облаче.

Радуйтеся, богоборным языком державное устрашение; 
радуйтеся, демоном и темным умом велие посрамление.

Радуйтеся, земнаго Отечества вашего неисчетнии заступницы; 
радуйтеся, тепле любящих вас непостыднии молитвенницы.

Радуйтеся, поруганием маловременным славу вечную стяжавшии; 
радуйтеся, смертию горькою жизнь бесконечную обретшии.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Икос 4

Буря и тьма землю русскую объясте, за нераскаянное наше во гресех коснение; приидоша бо яко песии мухи губители, яко скнипы во вся пределы Отечества нашего душетлители, воскипеша жабами сокровищницы царей наших; темже со слезами сокрушения к вам припадаем, о царю великий Николае со всеми Царственными новомученики! И молим вы: испросите от Бога покаяние роду нашему, изведите из темницы неведения достояние Христово, да вси воспоем Бога ликующе: Аллилуия.

Кондак 4

Слышавшу царю богопомазанному отвсюду предательства, злоумышления и слухи погибельныя, душу чистую цареву оружие пройде; зряще бо страну свою распинаему злобными враги. Обаче аще и престола земнаго лишися, Русь свою никогдаже оставляет, и пред престолом Небеснаго Царя с царицею и чадами своими молятся о прощении грехов поющим им сице:
Радуйтеся, царственнии страстотерпцы, вечно на небеси Царю Славы сцарствующии; 
радуйтеся, багряницею духа боголепно одеяннии.

Радуйтеся, в чертозе небеснем славою царственною сияющии; 
радуйтеся, любовию вашею матере Руси не оставляющии.
Радуйся, многострадальнейший царю страны Российския; 
радуйся, честнейшая царице земли Русския.

Радуйся, царевичу, не на земли, но на небеси царствующий; 
радуйтеся, непорочнии девы царственнии, диадимою духа преукрашеннии.

Радуйтеся, царственное величие до конца соблюдшии; 
радуйтеся, за красоту смиренную всем народам вашим зело возлюбленнии.
Радуйтеся, многословущии источницы чудес; 
Радуйтеся, многолюбимии земли Российския печальницы.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 5

Богоизряднии земли Русския новомученицы; како возможем вся подвиги ваша, страдания и скорби исчести; Единому токмо Богу мощно есть по достоянию прославити ваше крепкодушие и верность истине; мы же, яко многогрешнии, со слезами умиления даровавшему нам сицевое заступление поем Ему: Аллилуия.
Икос 5
Виждь, Боже Вседержителю, скорбь земли Русския, виждь тщание наше прославляти Тя, дивнаго в новомученицех Своих; призри на ны и помяни сонм Твой, егоже стяжал еси исперва. Виждь, елика лукавнова враг во святем уделе Матери Твоея Пречистыя, приими моления новых рода нашего страстотерпец, разжзи сердца наша любовию к правде Твоей, да по достоянию воспоем возлюбленныя отцы и матери наша сице:
Радуйтеся, богонасажденнаго винограда гроздие пресладкое; 
радуйтеся, богожреннии рода нашего агнцы.
Радуйтеся, храм совести вашея идоложрением неосквернившии; 
радуйтеся, чистоту богоисповедания до конца сохранившии. 

Радуйтеся, многосугубое о Руси моление к Богу выну возносящии; 
радуйтеся, многомилосердое о чадех ваших попечение присно имущии.

Радуйтеся, Церковь Христову врагом Божиим не предавшии; 
радуйтеся, ради спасения Церкве со Христом распявшиися.

Радуйтеся, звезды, в нынешнем мраце нам светящии; 
радуйтеся, лампады, стезю богоугождения нам озаряющии.

Радуйтеся, лучи солнца Христа, земли Русстей сияющии; 
радуйтеся, огнем заступлений огнь гнева Божия нам угашающии. 

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 6

Проповедницы богочестия и по смерти есте, богословеснии земли Российския страстотерпцы; образ бо жития вашего на земли зряще, умиляемся и к покаянию вашими молитвами приводимся; есте бо камень, о немже сокрушится глава злобных врагов церкве и Отечества нашего, и от плена вавилоня возвращшеся, возопием Богу победную песнь: Аллилуия.
Икос 6

Возсия вселенней новое и светосолнечное страстотерпец Российских светило, ходатаев непостыдных, молитвенников богоприсных, еже великими болезньми и многообразными муками на земли возжегся, испущает нам с небеси чудодетельныя лучи и заступлений сияния; темже от сердец обрадованных возносим им песнь похвальную сице:
Радуйтеся, богопрославлении земли Русския печальницы; 
радуйтеся, богоявленнии за вся люди православныя молитвенницы.

Радуйтеся, меда и сота сладчайшии нам хранителие; 
радуйтеся, злата и топазия дражайшии нам предстателие.
Радуйтеся, светлостьми вашими царство небесное украшающии; 
радуйтеся, благостию вашею милость Божию к нам преклоняющии.

Радуйтеся, чудесы вашими упование наше на Бога укрепляющии;
радуйтеся, образом жития вашего сердца наша от уныния возбуждающии.

Радуйтеся, светоплодовитии ветви Руси Святыя; 
радуйтеся, светлоноснии ангели рода нашего.

Радуйтеся, недугоцелительнии благодати источницы; 
радуйтеся, детей наших хранителие и к свету наставницы.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 7

Хотящим богоотступником лишити вас прелестныя сея жизни, не убоястеся тела убивающих, ниже смутистеся страха их, ни зверю их богохульному поклонистеся, о преизряднии избранницы Христовы; ничтоже бо вас от Христа отлучити возможе, ибо вся земная во уметы вменисте, да лучшую жизнь приобрящете, поюще Богу победную песнь: Аллилуия.
Икос 7

Дивное и неудоборазумеваемое в земли русстей таинство сотворися: Русь державная древле храм живый Живаго Бога зиждемый, новому Вавилону в плен предадеся за грехи своя, и игом горшим египетскаго оковася, обаче не предал ны еси, Боже, до конца, милости Твоя на род наш удивляя, ибо великий собор пречудных страстотерпец нам даровал еси, слышащих от нас пение сицевое:

Радуйтеся, священницы Бога Вышняго, заклани якоже агнцы; 
радуйтеся, ихже жены и дети такожде за Христа пострадаша.

Радуйтеся, иже ризы преподобнаго жития кровию своею обагристе; 
радуйтеся, иже сугубый венец девства и мученичества от Христа приясте.

Радуйтеся, бельцы честнии, за святыни церковныя даже до крови подвизавшиися; 
радуйтеся, девы чистии, в мире святое житие кровию в конец удобрившии.

Радуйтеся, матери, купно с младенцы своими на смерть за Христа шедшии; 
радуйтеся, отроцы, навуходоносоров новых мужеством вашим посрамившии.

Радуйтеся, отроковицы, целомудренно елей боголюбия во век сохранившии; 
радуйтеся, старцы с юнотами, вкупе богат и убог, души ваша за Спаса своего положившии.

Радуйтеся, богорачением велиим процветшии в муках; 
радуйтеся, смирением крайным славу неотъемлемую снискавшии.
Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 8

Странствия Владычня на земли приобщившеся, и трапезу Христовых страданий за род наш вкусивше, ныне в Царствии Христове безсмертною пищею насыщаетеся, лицем к лицу Создателя своего зряще, и блистаньми немерцающими отечествие земное ваше оттуду озаряюще, пети всех дивному Богу научаете: Аллилуия.
Икос 8

Вся кровьми вашими обагрена, и до ныне злолютыми враги попираема и расхищаема, о премилостивии страдальцы, матерь Русь стенящи вопиет: Боже мой, Боже мой, вскую мя еси оставил! Но призри, Христе, на растление невесты Твоея, приими толиких многих ходатаев моих прилежное моление, и паки мя одей в ризу брачную веры непорочныя и нравов святых, да вси люди, видяще тако, припадут под кров крил новых заступников наших хваленьми сими:

Радуйтеся, воззверившихся врагов отечества нашего укрощение; 
радуйтеся отступивших от праотеческия веры сродников наших вразумление.

Радуйтеся, невидимых враг наших нестерпимое мучение; 
радуйтеся, гонителей единыя Церкве Христовы непоборимое низложение.

Радуйтеся, в день напастей и печали нас покрывающии; 
радуйтеся, в час искушений и бед нас укрепляющии.

Радуйтеся, отемневшая сердца наша пламенем боголюбия просвещающии; 
радуйтеся, во гресех погибающему роду человеческому времени покаятися у Бога просящии.

Радуйтеся, истину Христову паче всех сущих любити нас научающии; 
радуйтеся всякого греха ненавидити нам дарующии.

Радуйтеся, многослезнаго жития море долготерпением преплывшии; 
радуйтеся, многосветлое небесное отечество покаянием достигшии.

 Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 9

Вси Ангели на небеси любви прекрепцей вашей к Богу дивятся, в долготерпении и скорбех на земли стяжанней, и в мучениих светло явленней, вси небожители радуются вере вашей и смирению, и крепкому на Бога упованию: сподобите и нас чистыми сердцами прославити в вас возвеличеннаго Бога пением: Аллилуия.

Икос 9

Ветии века сего и богоненавистницы никогдаже уразумеют Божия промысла глубины неудобозримыя: мняще бо Церковь Русскую разорити, паче прежде славу ея приумножиша: ибо Святая Русь множеством новомученик и исповедников своих, всех древних  страстотерпец собрание превзыде. Темже поем новым заступником России песнь сицевую:

Радуйтеся, новаго Израиля роде избранный; 
радуйтеся, яко славы и Божий Дух на вас почивает.

Радуйтеся, Руси Святыя светлейшии чада; 
радуйтеся, церкве православныя многомножайшии мученицы.

Радуйтеся, Бога Вышняго блазии и вернии раби; 
радуйтеся, с Царицею Небесною в молитвах за ны неусыпающии.

Радуйтеся, звезды, к добродетельному житию светосиянно нас напутствующии; 
радуйтеся, воскрешения Отечества нашего теплейшии пособницы.

Радуйтеся, любящих вас на спасения стези наставляющии; 
радуйтеся, молящимся вся, яже ко спасению у Господа Бога испрошающии. 

Радуйтеся, нищих и сирых, вдов и старых хранителие; 
радуйтеся, иссохших душ наших росою благодати орошающии.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 10

Спасти хотя от грехов люди Своя, и к животу вечному привести достояние Свое, Вседержитель Господь страданию великому землю Русскую предаде, наказуяй и не умерщвляяй, низводяй во ад и паки возводяй избранныя Своя: обаче, Боже отец наших, не предаждь нас до конца и не разори завета Твоего: Твое бо есть еже миловати и спасати всех поющих Ти: Аллилуия. 

Икос 10

Царю Превечный, Христе истинный, благоволивый толиким множеством предстателей небесных Церковь Русскую обогатити: якоже очистил еси десять прокаженных, очисти и нас от всякия скверны и приими ны в покаянии, возрасти же паки во стране нашей крины святости и благочестия, святых князем Владимиром древле насажденныя: веруем бо, яко сие сотвориши, вся могий елика хотяй Боже, непрестанных молитв ради безчисленных новомучеников и исповедник зде пречудно просиявших, слышащих же от нас хваления таковыя:

Радуйтеся, небеснии жителие, земнаго Отечества вашего никогдаже оставляющии; 
радуйтеся, небопарнии орли, крилома непрестанных молитв землю Русскую осеняющии.

Радуйтеся, врагов святыя церкве нашея грозное устрашение; 
радуйтеся, от согрешившаго рода нашего не отнимающии ваше чудное заступление.

Радуйтеся, о спасении чад ваших неотступно Богу молящиися; 
радуйтеся, о избавлении Руси от варваров новых к Богородице припадающии.

Радуйтеся, растлителем душ христианских возпящение; 
радуйтеся, досадителем веры православныя возбранение.

Радуйтеся, светозарнии наши к свету Христу кормчии; 
радуйтеся, от заблуждений погибельных нас сохраняющии.

Радуйтеся, мужеству и смирению нас научающии; 
радуйтеся, чистоту целомудренную опасно хранити наказующии.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 11

Пение всеумиленное вам от сердца сокрушенна приносим, и тепле вопием, многогрешнии: потщитеся, России пресветлии звезды, в помощь нам, воздвигните к покаянию и плачу ослепший род наш, не оставите нас в лютем бесновании страстей и грехов, и поклонения ваалом иноплеменным, и избавите от междоусобныя брани и братоубийств землю русскую, и скораго нам испросите исцеления, поющим вами Богу: Аллилуия.

Икос 11

Светлолитие праздника вашего, о достохвальнии страстотерпцы российстии, яко солнце души наша озаряет и теплит, душевную же нашу быстроту уясняет, надежду в сердца наша вселяет и пети вам радостно научает:

Радуйтеся, новыя весны Царства Христова ластовицы небеснии; 
радуйтеся, львы, зияния адовых слуг богохульныя заткнувши верою.

Радуйтеся, звезды богатнолучнии, темнейший наш век озаряющии; 
радуйтеся, всепресветлаго грядущаго царствия правды предвозвестницы.

Радуйтеся, кровей струями вся грады и веси  страны нашея освятившии; 
радуйтеся, реками слезными жаждущую святости Русь напоившии.

 Радуйтеся, мощи ваша, яко семя возрождения везде насеявшии;
радуйтеся, силы на всяк день нести крест свой нам у Бога испрошающии.

Радуйтеся, неправду возненавидевшии и омерзившии; 
радуйтеся, правду Божию возлюбившии и сотворившии.

Радуйтеся, оплеваны и замучены, от Христа не разлучившиися; 
радуйтеся, храбрство велие и пред смертию явившии.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 12

Благодать нам испросите у Отца нашего, иже на Небесех, молитвами прилежными, и умолите преблагаго Спасителя и Матерь Его Пречистую да простят нам столь безумное уклонение наше от правды Божия, да избавление от десницы Его всеблагомощныя приявше, со слезами благодарения воззовем от души Троице: Аллилуия. 

Икос 12

Поюще многочудная исправления ваша, восхваляем Бога избравшаго вас и течение добропобедно скончати укрепившаго, о Божественнии Новомученицы и Исповедницы Российстии, и смиренно просим: умолите Судию, да в страшный день суда сподобит и нас деснаго стояния, яко да и в Царствии Его Небеснем восхвалим вас сице:

Радуйтеся, милости Божия к нам пребогатое сокровище; 
радуйтеся, спасения надежды превеликое море.

Радуйтеся, обнищавших и безкровных благое приятелище; 
радуйтеся, обуреваемых и напаствуемых безнаветное пристанище.

Радуйтеся, недугующих и уязвленных скорое исцеление; 
радуйтеся, страстьми греховными мучимых благоотишное прибежище.

Радуйтеся, в пороцех погибающих к покаянию побуждающии; 
радуйтеся, кающихся грешников исправления споручницы.

Радуйтеся, яко вами отгонится от земли русския рыдание; 
радуйтеся, яко вами всем верным приносится радование.

Радуйтеся, имиже светом небесным озаряемся; 
радуйтеся, имиже сладостей духовных исполняемся.

Радуйтеся, преславнии новомученицы и исповедницы Российстии, // славо, надеждо, покрове и радосте наша!

Кондак 13

О, всеблагославное и державное земли русския упование: предивнии новомученицы и исповедницы Российстии! Приимите ныне от нас, недостойных чад ваших, малое сие хваление, и избавите ны от всяких бед и напастей, покрыйте от велиих искушений в мир сей грядущих, и будущих мук избавитися нам Христа Бога умолите, любовию о вас поющим Ему: Аллилуия.

(Кондак сей глаголем трижды, и паки икос 1, и поем кондак 1)

Молитва

О, всечуднии новомученицы и исповедницы Российстии, ангели хранителие и теплии молитвенницы земли Русския! К вам, яко ходатаем благопослушливым припадаем в покаянии и сокрушении: вемы, яко никтоже согреши, якоже мы: ибо оставихом боговенчанного царя нашего в руце безбожных убийц, отступихом и от Небеснаго Царя, множецею щедрившаго род наш, возвышавшаго рог царства русскаго на враги крепльших нас, избавлявшаго нас от толиких бед, и направлявшаго нас к животу вечному. Сего ради исполнишася зол души наша и живот наш аду приближися. Но и ныне вемы, яко вашими молитвами Спас Человеколюбец не отвратит Пречистаго Лица Своего от согрешившаго рода нашего: веруем бо и надеемся, яко не предаст Господь достояние Свое в руки ненавидящих Церкве Его. Темже первее к тебе, святый царю сладчайший, многострадальный Николае, со слезами покаяния припадаем и плачем: прости, прости неверность нашу, и приими люди согрешившия во объятия своя, отче державный, надеждо и славо земли Российския! Припадаем и к тебе, царице и мати наша, Александро, приими страждущий род наш под кров твой и моли Царицу Небесную о помиловании душ наших: со царевичем и дщерьми царственными заступите, не оставите нас, блудных чад ваших! О премудрый и кротчайший патриарше Тихоне! Прости и ты, вкупе со всеми преосвященными страстотерпцы отечества нашего! Вси предивнии и многострадальнии земли российския новомученицы Христовы: прострите ваш молитвенный покров над нами, умирите шатания, междоусобныя брани и братоубийства: отступившия от веры православныя сродники наша просветите, сохраните нас и чада наша от суеты мира сего, от обычаев злых и непотребных, от растлителей душ и телес, от заблуждений и ересей, от болезней и смерти нечаянныя, наипаче же от отчаяния и безумнаго на ся рук возложения, даруйте нам дух покаяния и целомудрия, смирения и братолюбия, даруйте, крепость и терпение в крестоношении нашем на всяк день, и в день кончины нашея предстаните нам и приведите к страшному Царю, глаголюще Ему: се мы и чада наша: да ничтоже разлучит ны отныне и во веки веков, Аминь! 
Соста1висz ака1фист се1й в земли2 Бо1лгарстей, в прославле1ние свzты1х но1вых му1чеников и3 изпове1дников Росси1йских, с любо1вию мно1гою к многострада1льному правосла1вному ру1сскому наро1ду, в ле1то от Воплоще1ниz Бо1га Сло1ва 1999-ое, во сла1ву Пресвzты1z Тро1ицы: Отца2, и3 Сы1на, и3 Свzта1го Ду1ха.

